Dit het op 28 November 2016 amptelik die naam "moskovium" gekry. Dit is genoem na die Moskou-oblast, waar Doebna geleë is.
Dit is ’n uiters radioaktiewe element wat in ’n laboratorium geskep is en nie sover bekend in die natuur voorkom nie. Sy stabielste bekende isotoop, moskovium-290, het ’n halfleeftyd van net 0,8 sekondes. Op die periodieke tabel kom moskovium in die p-blok in die 7de periode voor. Dit is die swaarste element in die stikstofgroep, groep 15, maar daar is nog nie bevestig dat dit optree soos die swaarder homoloog van bismut net bo hom in dié groep nie. Daar is bereken moskovium het dieselfde eienskappe as sy ligter homoloë, stikstof, fosfor, arseen, antimoon en bismut, en dat dit ’n hoofgroepmetaal is, hoewel dit ook grootliks van die ander kan verskil.